ཨོཾ་བདེ་ལེགས་སུ་གྱུར་ཅིག །བཅོམ་ལྡན་འདས་རྗེ་བཙུན་འཇམ་དཔལ་དབྱངས་ལ་བསྟོད་པ། བཅོམ་ལྡན་འདས་ངག་གི་དབང་ཕྱུག་ལ་ཕྱག་འཚལ་ལོ། །ཕུན་ཚོགས་འདབ་སྟོང་ལྡན་པའི་གེ་སར་རྩེར། །ཆུ་ཤེལ་དབང་པོ་རོལ་པའི་གདན་སྟེང་དུ། །དྷཱིཿཡིག་ལས་འཁྲུངས་རྒྱལ་ཀུན་སྐྱེད་པའི་ཡབ། །རྗེ་བཙུན་མཁྱེན་པའི་གཏེར་ལ་ཕྱག་འཚལ་ལོ། །རི་དྭགས་ཁྲོད་ན་གདོང་ལྔའི་དབང་པོ་ལྟར། །རྒྱལ་སྲས་དབུས་ན་རྨད་བྱུང་ཟབ་མོའི་གཏམ། །ཀུན་ཏུ་སྒྲོགས་ལ་ཁྱོད་མཚུངས་མ་མཆིས་ཞེས། །བསྔགས་འོས་དོན་དང་ལྡན་ལ་ཕྱག་འཚལ་ལོ། །གུར་ཀུམ་མེ་ཏོག་སྤུངས་པའི་རི་དབང་ལ། །འཆར་ཁའི་ཉིན་བྱེད་འོད་ཀྱིས་རོལ་པ་ལྟར། །ཡིད་འཕྲོག་མཚན་དཔེའི་དཀྱིལ་འཁོར་སྣང་བའི་མོད། །རྨོངས་པའི་མུན་པ་ཀུན་སེལ་ཁྱོད་ལ་འདུད། །མེ་ཏོག་འཕྲེང་བས་འཁྱུད་པའི་ཐོར་ཅོག་ལ། །ནོར་བུའི་གཙུག་རྒྱན་འབར་བས་མཛེས་པ་ནི། །དབང་སྔོན་རི་རྩེར་ཉིན་བྱེད་བྱེ་བའི་གཟུགས། །གཅིག་ཏུ་སྤུངས་འདྲ་ཁྱོད་ལ་གུས་པས་འདུད། །ཨུཏྥལ་སྐྱེད་ཚལ་ལས་འོངས་འདྲེན་བྱེད་ཟུང་། །འགྲོ་ལ་ཐུགས་རྗེའི་དབང་གིས་གཡོ་བའི་གར། །འདི་ཡིས་ཕམ་པར་བྱེད་སྙམ་རི་དྭགས་ཀུན། །ནགས་མཐར་འབྲོས་པ་ལྷུར་ལེན་ཁྱོད་ལ་འདུད། །བིམྤ་ལྟར་དམར་མཆུ་སྒྲོས་ཆུ་འཛིན་དབུས། །སྲབ་མཉེན་ལྗགས་ཀྱི་གློག་འཕྲེང་གཡོ་བའི་ངོགས། །ཚངས་དབྱངས་འབྲུག་སྒྲའི་དཔལ་གྱིས་ལུས་ཅན་ཀུན། །མ་རིག་གཉིད་ལས་སློང་མཛད་ཁྱོད་ལ་འདུད། །གཡས་པའི་ཕྱག་གིས་ཡཻས་རལ་གྲི་ཆེ། །སྟོང་པའི་དབྱིངས་སུ་འཕྱར་བའི་འདུ་བྱེད་ཀྱིས། །ཀུན་རྨོངས་འབྱུང་པོའི་སྙིང་ལ་འཇིགས་སྟེར་ཞིང་། །སྐལ་ལྡན་བློ་གྲོས་རྒྱས་མཛད་ཁྱོད་ལ་འདུད། །སྨྲ་བསམ་བརྗོད་དུ་མེད་པའི་ཤེར་ཕྱིན་མཆོག །ཡི་གེའི་གཟུགས་སུ་རོལ་བའི་གླེགས་བམ་གྱིས། །ལེགས་པར་སྤུད་པའི་ཨུཏྤལ་སྡོང་བུ་ནི། །གཡོན་པའི་ཕྱག་གིས་བསྣམས་ལ་ཕྱག་འཚལ་ལོ། །ཀུན་དགའ་སྐྱེད་པའི་རིན་ཆེན་སྟོང་ཕྲག་ནི། །ཚར་དུ་དངར་བའི་ནོར་བུའི་འོག་པག་གིས། །རབ་མཛེས་སྣ་ཚོགས་དར་གྱི་ཤམ་ཐབས་ཀྱིས། །དབང་བོའི་གཞུ་བཞིན་མཛེས་པ་ཁྱོད་ལ་འདུད། །ལྷ་དང་ལྷ་མིན་གདེངས་ཅན་གྲུབ་པའི་གཙོ། །སློབ་མ་རང་རྒྱལ་རྒྱལ་སྲས་ཚོགས་རྣམས་ཀྱིས། །གང་གི་ཞབས་ཀྱི་པདྨོ་གུས་བསྟེན་པ། །ཀུན་གྱི་སྐྱབས་གནས་ཁྱོད་ལ་ཕྱག་འཚལ་ལོ། །ཚོགས་གཉིས་སྤྲིན་ཆེན་འཁྲིགས་པའི་ཀློང་ཡངས་སུ། །ཟབ་རྒྱས་ལེགས་བཤད་བྱེ་བའི་འབྲུག་སྒྲ་ཅན། །འཇམ་དབྱངས་རྒྱལ་བའི་དབང་པོར་སྐྱབས་སུ་མཆི། །ཀུན་རྟོག་འཁྲུལ་པའི་མུན་པ་བསལ་དུ་གསོལ། །ཤེས་བྱ་གནས་ལྔ་རིག་པའི་གཙུག་ལག་ཀུན། །བཀླགས་པ་ཙམ་གྱིས་ཇི་བཞིན་ཁོང་ཆུད་ནས། །དེ་དོན་འགྲེལ་ལ་ཐོགས་པ་མི་མངའ་བའི། །མང་དུ་ཐོས་པའི་ཤེས་རབ་བདག་ལ་སྩོལ། །རྒྱ་ཆེན་ཉུང་ངུར་བསྡུ་དང་ལྷག་ཆད་བྲལ། །མ་ཚང་ཁ་སྐོང་སྔ་ཕྱི་འབྲེལ་ཆགས་པར། །ལུང་དང་རིགས་པའི་ལམ་ནས་སྨྲ་མཁས་པའི། །ལེགས་བཤད་འཆད་པའི་ཤེས་རབ་བདག་ལ་སྩོལ། །བློ་གྲོས་སྤྲིན་སྔོན་བརྩེགས་པའི་བ་གམ་ལས། །སྒྲུབ་དང་སུན་འབྱིན་འབར་བའི་གནམ་ལྕགས་སྟོང་། །སྤྲོས་པས་ཕྱིར་རྒོལ་སྤོབས་པ་འཕྲོག་བྱེད་པའི། །རིགས་ལམ་རྩོད་པའི་ཤེས་རབ་བདག་ལ་སྩོལ། །བཅད་ལྷུག་སྤེལ་མའི་རང་བཞིན་གང་རྩོམ་ཡང་། །སྡེབ་ལེགས་ཚིག་སྦྱོར་རྒྱན་གྱི་ཉམས་ལྡན་ཞིང་། །བློ་གསལ་སྐྱེ་བོའི་ཚོགས་རྣམས་མགུ་བྱེད་པའི། །སྙན་ངག་རྩོམ་པའི་ཤེས་རབ་བདག་ལ་སྩོལ། །གཞལ་བྱའི་གནས་ལ་གཏུགས་པ་མེད་འཇུག་ཅིང་། །དཀའ་བའི་གནས་ཀུན་མ་འདྲེས་སོ་སོར་འབྱེད། །ཐེ་ཚོམ་འཁྲུལ་བའི་དྲ་བ་ཀུན་གཅོད་པའི། །ཟབ་གསལ་མྱུར་བའི་ཤེས་རབ་བདག་ལ་སྩོལ། །བདག་བློ་ཆུ་གཏེར་གསལ་བའི་འཇུག་ངོགས་སུ། །གང་གི་ཡོན་ཏན་རྒྱུ་སྐར་ཚོགས་བཀོད་དེ། །གུས་པས་གསོལ་བ་འདེབས་པ་འདི་དགོངས་ནས། །དགྱེས་པའི་འཛུམ་ཞལ་མངོན་སུམ་བསྟན་དུ་གསོལ། །མདོར་ན་འཇམ་དབྱངས་བླ་མའི་བཀའ་དྲིན་གྱིས། །སྐྱེ་བ་ཀུན་ཏུ་ཚེ་རབས་དྲན་པ་དང་། །བདེ་གཤེགས་བསྟན་ལ་རབ་ཏུ་བྱུང་གྱུར་ཏེ། །སྲས་བཅས་རྒྱལ་བའི་མཛད་པ་མཐར་ཕྱིན་ཤོག །དེ་ལྟར་ཁྱོད་ཀྱི་ཡོན་ཏན་རྒྱ་མཚོ་ལས། །ཆུ་ཐིགས་ཙམ་ཞིག་བཀོད་པའི་དགེ་བ་ཡིས། །འགྲོ་ཀུན་སྙིང་གི་པདྨོར་འཇམ་དཔལ་དབྱངས། །ལྷན་སྐྱེས་བཞིན་དུ་རྩེ་དགས་རོལ་པར་ཤོག །ཅེས་རྗེ་བཙུན་འཇམ་དཔལ་དབྱངས་ལ་བསྟོད་པ་བློ་གྲོས་པདྨོ་རྒྱས་པའི་ཉིན་བྱེད་ཅེས་བྱ་བ་འདི་ནི། རབ་འབྱམས་པ་དཀོན་མཆོག་བསྟན་དར་དང་དགེ་སློང་བློ་བཟང་དཀོན་མཆོག་གཉིས་ཀྱིས་བསྐུལ་ངོར། ཡུལ་བྱང་ཕྱོགས་ཀྱི་མཐར་སྐྱེས་པའི་༸བཙུན་པ་དཀོན་མཆོག་འཇིགས་མེད་དབང་པོས་བཀྲ་ཤིས་འཁྱིལ་དུ་སྦྱར་བའོ།། །།